Vniuersis presentes Litteras Inspecturis, F[redericus], Decanus belnensis, Salutem In domino. Nouerit vniuersitas uestra quod, cum Inter priorem et conuentum sancti symphoriani Eduensis, ex vna parte, et Gaudricum de layse militem et fratres eius, Hugonem videlicet et Huo[n]em, ex altera, questio uerteretur super eo quod Hugo predictus, de terris quas faciebat excoli in territorio parrochie de culestres, que quidem parrochia ad dictos priorem et conuentum spectare dignoscitur, eisdem priori et conuentui decimas soluere denegabat, asserens cum dictis fratribus suis patrem eorum nunquam eis soluisse, sed pro uoluntate sua aut sibi retinuisse aut cui uolebat dedisse. Tandem jn nos a partibus extitit compromissum, promisso hinc jnde fide interposita quod, quicquid jnde ordonaremus, jnuiolabiliter obseruarent. Et nos, de assensu partium, ordinauimus in hunc modum quod dicti fratres et eorum heredes, de terris quas excolent uel facient deinceps excoli jn territorio parrochie antedicte, reddent integre decimas priori et conuentui sepedictis. Jdem etiam fratres sub fide prestita promiserunt quod bona fide facient solui eisdem decimas ab hominibus dicti Hugonis in dicta parrochia commorantibus, quemadmodum ceteri parrochiani consueuerunt soluere priori et conuentui supradictis. Prior autem et conuentus darent de bonis ecclesie sue septem libras diuionenses. Partibus itaque ordinationem istam Ratam et gratam Habentibus, ad requisitionem ipsorum, presentes litteras, jn testimonium premissorum, confici fecimus et sigilli nostri munimine roborari. Actum anno domini Millesimo Ducentesimo tricesimo sexto, Mense aprilis.